ธกส.ผุด4มาตรการแก้ภัยแล้ง
ธ.ก.ส.ช่วยเกษตรกร 22 จังหวัดเจอภัยแล้ง ทั้งยืดหนี้ ลดดอกเบี้ย อัดสินเชื่อเพิ่ม
5 พ.ย. 2558

ธ.ก.ส.ช่วยเกษตรกร 22 จังหวัดเจอภัยแล้ง ทั้งยืดหนี้ ลดดอกเบี้ย อัดสินเชื่อเพิ่ม
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ที่ประชุมคณะกรรมการ ธ.ก.ส.เห็นชอบให้ออกมาตรการช่วยเหลือเกษตรกรที่ได้รับผลกระทบจากภัยแล้ง ปี 2558/2559 จำนวน 4 โครงการ สำหรับเกษตรในพื้นที่ประสบวิกฤตภัยแล้งในเขตชลประทานลุ่มน้ำเจ้าพระยา 22 จังหวัด ได้แก่กรุงเทพฯ กำแพงเพชร ฉะเชิงเทรา ชัยนาท ตาก นครนายก นครปฐม นครสวรรค์ นนทบุรี ปทุมธานี พิจิตร พิษณุโลก พระนครศรีอยุธยา ลพบุรี สมุทรปราการ สมุทรสาคร สระบุรี สิงห์บุรี สุโขทัย สุพรรณบุรี อ่างทอง อุตรดิตถ์ และพื้นที่ภัยแล้งทั่วไป 55 จังหวัด
ทั้งนี้ มาตรการทั้ง 4 โครงการ ประกอบไปด้วย โครงการขยายระยะเวลาชำระหนี้สินเดิมในส่วนลูกค้า ธ.ก.ส. โดยธนาคารจะพิจารณาขยายระยะเวลาชำระหนี้เดิมให้แก่เกษตรกร ออกไปเป็นระยะเวลาไม่เกิน 24 เดือน เพื่อบรรเทาความเดือดร้อนให้เกษตรกรที่ได้รับผลกระทบจากภัยแล้งที่กำลังจะมาถึง และสำหรับลูกค้า ธ.ก.ส.ที่อยู่ในพื้นที่วิกฤตภัยแล้งในลุ่มแม่น้ำเจ้าพระยา 22 จังหวัด ที่มีหนี้เงินกู้เดิมรวมกันรายละไม่เกิน 5 แสนบาท จะได้รับการลดดอกเบี้ยให้ 3% โดยดอกเบี้ยที่ลดครั้งนี้ รัฐบาลจะชดเชยดอกเบี้ยแทนเกษตรกร 1.5% และ ธ.ก.ส.รับภาระดอกเบี้ยแทนเกษตรกร 1.5%
นอกจากนี้ ยังมีโครงการสินเชื่อเพื่อปรับปรุงระบบการผลิตด้านการเกษตรเพื่อพัฒนาระบบน้ำ หรือเพื่อปรับเปลี่ยนการผลิต หรือประกอบอาชีพเสริมด้านการเกษตร วงเงินให้สินเชื่อรวม 1 หมื่นล้านบาท โดยกำหนดวงเงินให้กู้แต่ละรายไว้ไม่เกิน 1 แสนบาท ระยะเวลาชำระหนี้ไม่เกิน 10 ปี สำหรับกรณีพิเศษ กำหนดระยะเวลาชำระหนี้ไม่เกิน 12 ปี โดยมีระยะเวลาปลอดชำระต้นเงินไม่เกิน 3 ปีแรก คิดดอกเบี้ยในอัตราลูกค้ารายย่อยชั้นดี หรือเอ็มอาร์อาร์ลบ 2 ต่อปี (ปัจจุบันเอ็มอาร์อาร์ เท่ากับ 7%) หรือเท่ากับ 5%
“ธ.ก.ส.ได้เตรียมมาตรการดังกล่าวเพื่อดูแลผลกระทบจากภัยแล้งให้กับพี่น้องเกษตรกร จึงขอให้พี่น้องเกษตรกรคลายความวิตกกังวล และหากมีปัญหาขอให้พูดคุยปรึกษากับพนักงานของธนาคารที่สาขาได้ทันที” นายลักษณ์ กล่าว
ทั้งนี้ ธ.ก.ส.ยังมีโครงการสนับสนุนสินเชื่อเพื่อสร้างงานในชุมชน วงเงินให้สินเชื่อรวม 2,500 ล้านบาท วงเงินปล่อยกู้รายละไม่เกิน 5 หมื่นบาท คิดดอกเบี้ยในอัตราเอ็มอาร์อาร์ลบ 2 หรือเท่ากับ 5% ระยะเวลาชำระหนี้ไม่เกิน 5 ปี โดยใช้ทางเลือกอาชีพเสริมของกระทรวงแรงงาน และโครงการสินเชื่อสนับสนุนเศรษฐกิจชุมชน ที่มีวงเงินให้สินเชื่อรวม 2,500 ล้านบาท สำหรับกลุ่มเป้าหมายวิสาหกิจชุมชนจำนวน 3,000 แห่ง โดยสนับสนุนวิสาหกิจชุมชนกลุ่มละไม่เกิน 1 ล้านบาท คิดดอกเบี้ยในอัตรา 4% เพื่อเป็นเงินทุนหมุนเวียนให้วิสาหกิจชุมชน ระยะเวลาการชำระหนี้ไม่เกิน 12 เดือน และหากเป็นการลงทุน จะมีระยะเวลาชำระหนี้ไม่เกิน 5 ปี